CELEX: 62015TN0542
Language: mt
Date: 2015-09-19 00:00:00
Title: Kawża T-542/15: Rikors ippreżentat fid-19 ta’ Settembru 2015 – L-Ungerija vs Il-Kummissjoni

7.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 406/35
            
         Rikors ippreżentat fid-19 ta’ Settembru 2015 – L-Ungerija vs Il-Kummissjoni
   (Kawża T-542/15)
   (2015/C 406/35)
   Lingwa tal-kawża: l-Ingliż
   
      Partijiet
   
   
      Rikorrenti: L-Ungerija (rappreżentanti: D. Bonhage u F. Quast, avukati)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-Deċiżjoni C(2015) 4979 finali, tal-14 ta’ Lulju 2015, dwar is-sospensjoni ta’ parti mill-pagamenti interim mill-Fond Ewropew għall-Iżvilupp Reġjonali (FEŻR) u mill-Fond ta’ Koeżjoni għal nefqa fil-programmi Transport, Central Hungary, West Pannon, South Great Plain, Central Transdanubia, North Hungary, North Great Plain u South Transdanubia – CCI 2007HU161PO007, CCI 2007HU161PO003, CCI 2007HU161PO004, CCI 2007HU161PO005, CCI 2007HU161PO006, CCI 2007HU161PO009, CCI 2007HU161PO011, CCI 2007HU161PO001;
            
         
               —
            
            
               tikkundanna lill-Kummissjoni Ewropea għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka żewġ motivi.
   
               1.
            
            
               L-ewwel motiv ibbażat fuq nuqqas ta’ konformità tad-Deċiżjoni C(2015) 4979 finali, dwar is-sospensjoni ta’ pagamenti interim mill-Fond Ewropew għall-Iżvilupp Reġjonali u mill-Fond ta’ Koeżjoni mar-Regolament tal-Kunsill (KE) Nru 1083/2006, tal-11 ta’ Lulju 2006, li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999 (ĠU L 210, p. 25):
               
                           —
                        
                        
                           skont ir-rikorrenti, id-deċiżjoni kkontestata tikser l-Artikolu 92 tar-Regolament (KE) Nru 1083/2006 peress li n-nefqa kkonċernata ma hijiex marbuta ma’ irregolarità ta’ natura serja;
                        
                     
                           —
                        
                        
                           ir-rikorrenti ssostni ulterjorment li l-awtoritajiet Ungeriżi implementaw il-programmi operattivi konformement mad-dritt tal-UE. Skont ir-rikorrenti, il-benefiċjarji pprovdew ix-xogħol u s-servizzi għall-implementazzjoni tal-programmi konformement mad-Direttiva 2004/18/KE tal-Parlament Ewropew u tal-Kunsill, tal-31 ta’ Marzu 2004, fuq kordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (ĠU Edizzjoni Speċjali bil-Malti, Kapitolu 6, Vol. 7, p. 132);
                        
                     
                           —
                        
                        
                           fl-aħħar nett, skont ir-rikorrenti, id-disponibbiltà ta’ installazzjoni għat-taħlit tal-asfalt f’distanza massima speċifikata mis-sit tax-xogħlijiet meta sseħħ l-offerta kienet kriterju ta’ konformità teknika proporzjonali fl-għoti ta’ kuntratt għal xogħlijiet ta’ kostruzzjoni tat-toroq.
                        
                     
         
               2.
            
            
               It-tieni motiv ibbażat fuq ksur tad-drittijiet tad-difiża:
               
                           —
                        
                        
                           skont ir-rikorrenti, id-deċiżjoni kkontestata tikser id-drittijiet tad-difiża tal-Ungerija, peress li l-Kummissjoni ma ħaditx inkunsiderazzjoni elementi essenzjali legali u fattwali miġjuba għall-attenzjoni tagħha mill-Ungerija qabel l-għoti tad-deċiżjoni kkontestata;
                        
                     
                           —
                        
                        
                           barra minn hekk, skont kif tallega r-rikorrenti, li kieku ma kienx għal din l-irregolarità, l-eżitu tal-proċedura kien ikun differenti u għaldaqstant, il-ksur tad-drittijiet tad-difiża għandu jagħti lok għall-annullament tad-deċiżjoni kkontestata.